Zagreb, 30. svibnja 2018.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Ivana Orlića, zamjenika općinskog načelnika Općine Sali,** na 12. sjednici, održanoj 30. svibnja 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa dužnosnika protiv Ivana Orlića, zamjenika općinskog načelnika Općine Sali, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja, poslova upravljanja u obrtu Maritimo, zajednički obrt za ugostiteljstvo i turizam, suvl. Ivan Orlić i Krešimir Dominis, Sali, Sali II 74 B.**
2. **Poziva se dužnosnik Ivan Orlić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Dužnosnik Ivan Orlić je dana 11. listopada 2017.g. povodom ponovnog izbora na dužnost zamjenika općinskog načelnika Općine Sali za mandatno razdoblje 2017.g. – 2021.g. Povjerenstvu podnio izvješće o imovinskom stanju. Dužnosnik je istu dužnost obnašao i u mandatu odnosno u razdoblju 2013.g. – 2017.g.

U navedenom izvješću dužnosnik je naveo da je suvlasnik obrta Maritimo koji obavlja ugostiteljsku djelatnost. Stoga je Povjerenstvo pod brojem 711-U-1711-P-198/18-01-3 povodom vlastitih saznanja mogućeg kršenja ZSSI-a dana 28. svibnja 2018.g. formiralo predmet P-198/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je i dužnosnik Ivan Orlić povodom obnašanja dužnosti općinskog načelnika Općine Sali obvezan postupati sukladno odredbama ZSSI-a. Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je izvršilo provjeru navedenih podataka uvidom u podatke obrtnog registra te je utvrdilo da je pod matičnim brojem obrta 90949643 upisan poslovni subjekt obrt Maritimo, zajednički obrt za ugostiteljstvo, turizam, suvl. Ivan Orlić i Krešimir Dominis, Sali, Sali II 74 B. Nadalje je utvrđeno da je u obrtni registar u 2009.g. upisan pristup ortaka na temelju ugovora o ortakluku kojim je u obrt pristupio Krešimir Dominis, pri čemu od tada nisu upisane promjene u obrtnom registru u pogledu izvršavanja ortačkog ugovora.

 Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 4. stavkom 3. ZSSI-a propisano je da su poslovni subjekti u smislu tog Zakona i obrtnici.

Iz navedenih okolnosti proizlazi da je dužnosnik Ivan Orlić obnašanjem dužnosti zamjenika općinskog načelnika Općine Sali te istodobnim obavljanjem poslova upravljanja u obrtu Maritimo, zajednički obrt za ugostiteljstvo i turizam, suvl. Ivan Orlić i Krešimir Dominis, Sali, Sali II 74 B, počinio moguću povredu članka 14. stavka 1. ZSSI-a.

U postupku pred Povjerenstvom potrebno je utvrditi u kojem je razdoblju dužnosnik obavljao poslove upravljanja u navedenom obrtu te je li navedeni poslovni subjekt u razdoblju od 2013.g. do danas stupao u poslovni odnos s Općinom Sali. Povjerenstvo će potrebne podatke zatražiti od Općine Sali te drugih nadležnih tijela u Republici Hrvatskoj.

Poziva se dužnosnik Ivan Orlić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega gore navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

**Dostaviti:**

1. Dužnosnik Ivan Orlić, elektronička dostava
2. Objava na internetskim stranica Povjerenstva
3. Pismohrana